SKRIFTLIG FORESPØRGSEL E-0986/01

af Antonios Trakatellis (PPE-DE) til Kommissionen

(30. marts 2001)

Om: Gnidningsløs finansiering af den fælles landbrugspolitik og foranstaltninger til bekæmpelse af BSE i Grækenland

Ifølge nogle senere vurderinger kan foranstaltningerne til bekæmpelse af bovin spongiform encephefalopati (BSE) risikere at komme til at vare i adskillige år med risiko for, at der kommer fuldstændig uorden i finansieringen af den fælles landbrugspolitik, eftersom alene omkostningerne til gennemførelse af forordning (EF) 2777/2000(1) om ekstraordinære støtteforanstaltninger for oksekødsmarkedet, som indeholder bestemmelser om, at dyr på over tredive måneder kan opkøbes og destrueres i stedet for at slagtes til menneskeligt forbrug, vil overstige 1 mia. euro næste år.

Under henvisning til, at samtlige medlemsstater fra 1. januar 2001 i henhold til afgørelse 2001/8/EF(2) er forpligtede til at indføre strammere regler for kontrol med oksekød, som kommer ind i fødekæden, samt årlige programmer for epidemiologisk overvågning af BSE med gennemførelse af hurtige testforsøg efter slagtning, bedes Kommissionen besvare følgende:

1. Hvordan agter Kommissionen at imødegå den eksplosive stigning i omkostningerne inden for oksekødssektoren som følge af gennemførelsen af foranstaltningerne til bekæmpelse af BSE, uden at der går uorden i den gnidningsløse finansiering af den fælles landbrugspolitik eller den fastlagte ramme for de finansielle overslag?

2. Er de lovgivningsmæssige, regulerende og administrative bestemmelser om gennemførelsen af programmet for epidemiologisk overvågning af BSE i Grækenland sat i kraft, hvilke bevillinger er udbetalt, og hvilke fremskridt er der gjort i henhold til den rapport, som de græske myndigheder skal forelægge Kommissionen i marts 2001?

3. Hvor mange kontrolundersøgelser er der foretaget (stikprøve- og laboratorieundersøgelser) i Grækenland på grundlag af afgørelse 2000/374/EF(3) om epidemiologisk overvågning for overførbare spongiforme encephalopatier af de to nationale referencelaboratorier, og hvad er resultaterne af disse undersøgelser?

4. Hvor høje beløb i støtte har Grækenland modtaget fra Fællesskabet i forbindelse med de EF-referencelaboratorier, der er blevet udnævnt på fællesskabsplan i henhold til direktiv 92/46/EØF(4), 92/117/EØF(5) og 1999/72/EF(6) og afgørelse 1999/312/EF(7) og 1999/313/EF(8)?

5. Er der indført noget elektronisk system til varsling og registrering af kvæg i Grækenland, og hvordan er situationen med hensyn til gennemførelsen af direktiv 93/43/EF(9) om levnedsmiddelhygiejne?

(1) EFT L 321 af 19.12.2000, s. 47.

(2) EFT L 2 af 5.1.2001, s. 28.

(3) EFT L 135 af 8.6.2000, s. 27.

(4) EFT L 268 af 14.9.1992, s. 1.

(5) EFT L 62 af 15.3.1993, s. 38.

(6) EFT L 210 af 10.8.1999, s. 12.

(7) EFT L 120 af 8.5.1999, s. 37.

(8) EFT L 120 af 8.5.1999, s. 40.

(9) EFT L 175 af 19.7.1993, s. 1.

Svar afgivet på Kommissionens vegne af David Byrne

(30. maj 2001)

1. For budgetåret 2001 blev bevillingerne til det oprindelige budget beregnet ud fra gunstige perspektiver for landbrugssektoren. Derfor blev de oprindelige bevillinger, som blev skønnet tilstrækkelige til finansiering af den fælles landbrugspolitik i 2001, til 38 803 mio. EUR, hvilket efterlader en margin på 1 232 mio. EUR i forhold til loftet for landbrugsudgifter i de finansielle overslag.

BSE-krisen brød ud i slutningen af 2000, og de foranstaltninger, der blev vedtaget i december 2000, vurderes til at koste 971 mio. EUR for 2001. På den baggrund forelagde Kommissionen ultimo februar 2001 budgetmyndigheden et tillægs- og ændringsbudget, hvorved bevillingerne for kvæg øges med 971 mio. EUR. Landbrugsbevillingerne blev i alt øget med 726 mio. EUR, da der i det ændrede tillægsbudget i henhold til budgetreglerne skulle tages højde for dollarens udvikling i forhold til euroen, og bevillingerne til visse sektorer derfor skulle nedjusteres med i alt 245 mio. EUR. Dermed beløber de nye landbrugsbevillinger til finansiering af den fælles landbrugspolitik, dog med undtagelse af udvikling af landområder, sig til 39 529 mio. EUR og ligger stadig under loftet for landbrugsudgifter i de finansielle overslag.

Budgettet for regnskabsåret 2002 er endnu ikke udarbejdet. Men det vurderes i det indledende arbejde, at de yderligere udgifter, der følger af de foranstaltninger, der blev foreslået og vedtaget efter BSE-krisen, vil kunne finansieres inden for de finansielle overslag.

Det skal dog bemærkes, at disse prognoser bygger på skrøbelige hypoteser. Hvis disse hypoteser viser sig at have været for optimistiske, skal de finansielle skøn øges og man må tage situationen op til fornyet overvejelse på grundlag af udgiftsloftet í de finansielle overslag. Derudover udgør mund- og klovsygen et yderligere element til budgetusikkerhed og -risiko. Derfor følges situationen på nært hold.

2. og 3. I begyndelsen af året anmodede Kommissionen medlemsstaterne om at fremsende en rapport om gennemførelsen af de nye EF-foranstaltninger i forbindelse med BSE. I en rapport bekræftede de græske myndigheder, at den nye BSE-lovgivning var blevet gennemført. Levnedsmiddel- og Veterinærkontoret kontrollerede gennemførelsen af BSE-lovgivning, herunder epidemiologisk overvågning, under et kontrolbesøg i Grækenland i februar 2001. Når rapporten fra dette kontrolbesøg er afsluttet, vil den blive fremsendt til Parlamentet og offentliggjort på Kommissionens internetsted. Der er planer om yderligere et kontrolbesøg i Grækenland inden for de kommende måneder.

I henhold til de månedlige rapporter fra de græske veterinærmyndigheder om BSE-test blev der i perioden januar til marts 2001 gennemført i alt 2 147 BSE-test. 2 052 blev gennemført på sundt slagtekvæg, 57 på kreaturer, der er døde på bedriften, og 38 på nødslagtede kreaturer. Derudover blev to klinisk mistænkelige kreaturer undersøgt for BSE, men resultatet af samtlige test og undersøgelser var negativt. Kommissionen har endnu ikke modtaget rapporter om udgifterne.

4. Fællesskabet har endnu ikke ydet økonomisk støtte til Grækenland i forbindelse med de direktiver og den afgørelse, som det ærede medlem henviser til. Ingen af de referencelaboratorier, der nævnes i disse direktiver og afgørelser, er beliggende i Grækenland.

5. Kommissionen har ikke kendskab til indførelsen af et elektronisk system til registrering af kvæg i Grækenland. Kommissionens planer om elektronisk identifikation af dyr (IDEA) vil i princippet blive færdiggjort inden årets udgang. På baggrund af resultaterne af dette projekt vil Kommissionen fremlægge en rapport for Parlamentet og Rådet om elektronisk identifikation af dyr eventuelt opfulgt af en række forslag.

Hvad angår Rådets direktiv 93/43/EØF af 14. juni 1993 om levnedsmiddelhygiejne meddelte de græske myndigheder Kommissionen en gennemførelsesretsakt den 27. oktober 2000. Ansvaret for gennemførelsen af dette direktiv påhviler medlemsstaten. Kommissionen gennemfører via Levnedsmiddel- og Veterinærkontoret kontrolbesøg i medlemsstaterne med henblik på at undersøge gennemførelsen og anvendelsen af direktivet.